EELNÕU

# Jõelähtme Vallavolikogu

# O T S U S

Jõelähtme 13. märts 2025 nr \_\_\_

**Ihasalu küla Uusvahesauna maaüksuse detailplaneeringu algatamine, lähteülesande kinnitamine ja keskkonnamõjude strateegilise hindamise algatamata jätmine**

Kinnistu omanik (edaspidi *huvitatud isik*) esitas 27.11.2024 Jõelähtme Vallavalitsusele taotluse detailplaneeringu algatamiseks Ihasalu küla Uusvahesauna maaüksusel.

Algatatava detailplaneeringuga on kavas muuta kinnistu sihtotstarve elamumaaks, määrata ehitusõigus ühepereelamu ja abihoone rajamiseks, lahendada juurdepääs ja tehnilise infrastruktuuriga varustatus ning seada keskkonnatingimused planeeringuga kavandatu elluviimiseks. Detailplaneering on vajalik planeeringualale ruumilise terviklahenduse loomiseks, kvaliteetse elukeskkonna kavandamiseks ning keskkonnahoidliku, majanduslikult, kultuuriliselt ja sotsiaalselt jätkusuutlikku arengu tagamiseks.

Planeeritav maaüksus (katastritunnusega 24505:001:0206, sihtotstarbega maatulundusmaa 100%, suurusega 9421 m²) paikneb Ihasalu küla kirdeosas. Kõlvikuliselt moodustab ca 61% maaüksusest metsamaa, 27% muu maa ja 12% looduslik rohumaa. Juurdepääs maaüksusele on Ihasalu teelt üle eraomandis olevate maaüksuste planeeringuala lääneservast vastavalt Ihasalu küla Lamme detailplaneeringuga (kehtestatud Jõelähtme Vallavalituse 17.03.2016 otsusega nr 301) ettenähtud juurdepääsuteele. Ihasalu tee 12 kinnistuni on loodud juurdepääsutee ala, mis läbib veel Suurvaba, Järve (24505:001:2930), Sõnajala (24505:001:0677) ja Uusvahesauna maaüksusi. Planeeritava ala suuruseks on ca 0,95 ha.

Vastavalt kehtivale Jõelähtme valla üldplaneeringule (kehtestatud Jõelähtme Vallavolikogu 29.04.2003 otsusega nr 40) asub planeeringuala tiheasustusalal, mille juhtotstarbeks on määratud looduslik ala, mets rannal, kus üldplaneeringu kehtestamise ajal kehtinud ranna ja kalda kaitse seaduse § 9 lg 12 kohaselt metsa- või põllumajandusliku sihtotstarbega kinnisasjale ehitusõiguse seadmiseks rannal või kaldal oli vajalik keskkonnaministri nõusolek. Kehtivas looduskaitseseaduses vastav piirang puduub. Üldplaneeringu kohaselt ei tohi elamukruntide suurus lagedal olla alla 3000 m² ja elamute min. vahekaugus 25 m ning metsaalal ei tohi elamukruntide suurus olla alla 0,7 ha ja elamute min. vahekaugus 50 m, hoonestuse paiknemine peab sobima ajalooliselt väljakujunenud hoonestusviisile.

Koostamisel oleva Jõelähtme valla üldplaneeringu (vastu võetud Jõelähtme Vallavolikogu 12.04.2018 otsusega nr 62) kohaselt jääb planeeringuala tiheasustusalale, väikeelamu ja puhkeotstarbelisele alale.

Detailplaneeringu algatamise taotlus sisaldab ettepanekut kehtiva üldplaneeringu muutmiseks ehituskeeluvööndi ulatuse vähendamiseks. Vastavalt planeerimisseaduse (edaspidi PlanS) § 142 lõikele 1 võib detailplaneering teha põhjendatud vajaduse korral ettepaneku üldplaneeringu põhilahenduse muutmiseks. Üldplaneeringu muutmine võib olla põhjendatud, kuna uute elamute kavandamine olemasolevasse kvaliteetsesse keskkonda ja olemasoleva asustuse tihendamine on kehtiva maakonnaplaneeringu ja koostamisel oleva Jõelähtme valla üldplaneeringu üheks eesmärgiks. Samuti on riigi üleüldise kahaneva rahvastiku ja valglinnastumise tingimustes oluline tihendada olemasolevaid külakeskusi, andes elanikele võimalusi luua uusi eluasemeid väljakujunenud ja kvaliteetsesse elukeskkonda. Detailplaneeringu lahendusega on võimalik säilitada rannal ja kaldal asuvad looduskooslused võimalikult suures mahus ning lahendus on võimalik koostada minimaalse keskkonnahäiringuga. Arvestades, et kavandatakse ühepereelamut, mille planeerimisel saab kasutada olemasolevaid juurdepääsuteid, tehnovõrgud planeeritakse lahendada läbi kõrval asuva kinnistu või lokaalselt oma kinnistul ning ei kaasne ulatuslikku puude raiet, ei suurene oluliselt inimtegevusest lähtuv kahjulik mõju Läänemere rannale. Detailplaneeringu koostamise käigus planeeritakse säilitada võimalikult palju olemasolevat metsakooslust. Detailplaneeringu lahendus ei piira vaba liikumist ning juurdepääsu rannale. Keskkonnaamet on algatamise kavatsusele 30.12.2014 kirjas nr 6-5/24/24558-2 antud tagasisides juhtinud tähelepanu, et asjaolu, et kõrvalkinnistul on EKV vähendamisega nõustutud, ei anna õigustatud ootus, et ka Uusvahesauna kinnistul nõustub Keskkonnaamet EKV vähendamisega. Keskkonnaamet saab EKV vähendamise võimalikkust kaalutleda pärast detailplaneeringu vastu võtmist (LKS § 40 lg 4). Hetkel on Keskkonnaamet seisukohal, et detailplaneeringu menetlemine võib olla perspektiivitu.

Piirkonnas ranna-alal on juba hoonestatud Ihasalu tee 20 ja Ihasalu tee 20a maaüksused, samuti Ihasalu tee 18 maaüksus. Naaberkinnistule (Ihasalu tee 12) on Jõelähtme Vallavolikogu 17.03.2016 otsusega nr 301 kehtestatud Ihasalu küla Lamme kinnistu ja lähiala detailplaneeringu alusel määratud ehitusõigus ühe elamu ja kuni nelja abihoone ehitamiseks. Ehitusõigus on realiseerimata, kuid 28.02.2022 on väljastatud ehitusluba nr. 2212271/05327. Ka juhul, kui väljastatud ehitusluba ei realiseerita, jääb detailplaneeringukohane ehitusõigus kehtima. Uusvahesauna maaüksusele on võimalik kavandada ehitusõigus kinnistu läänepoolsesse serva, moodustades ühtse hoonestusgrupi Ihasalu tee 12 ja Ihasalu tee 18 hoonetega. Seega ei muuda kavandatav oluliselt piirkonna asustusstruktuuri. Uusvahesauna maaüksuse veevarustus on võimalik tagada naaberkinnistule Ihasalu tee 12 rajatava puurkaevu baasil (ehitusluba olemas). Reovesi kogutakse mahutisse. Soojavarustus on võimalik lahendada lokaalselt.

Jõelähtme valla ühisveevärgi ja -kanalisatsiooni arendamise kava aastateks 2018-2029 kohaselt ei kuulu ala ÜVK piirkonda.

DP alale ega selle vahetusse lähedusse ei jää Natura 2000 võrgustikku kuuluvaid alasid. Eesti looduse infosüsteemi, Keskkonnaagentuur (EELIS) andmebaasi kohaselt ei asu planeeringualal kaitstavaid loodusobjekte ega kaitsealuste liikide elupaiku.

Keskkonnamõju strateegilise hindamise algatamise vajalikkust tuleb kaaluda ja anda eelhinnang vastavalt KeHJS § 33 lg 2 punktile 1 ja 3 ning PlanS § 124 lg 6 ja § 142 lg 6. KeHJS § 33 lg 3 kohaselt otsustatakse keskkonnamõju strateegilise hindamise vajalikkuse üle lähtudes strateegilise planeerimisdokumendi iseloomust ja sisust, strateegilise planeerimisdokumendi elluviimisega kaasnevast keskkonnamõjust ja eeldatavalt mõjutatavast alast. Sama paragrahvi lõike 6 kohaselt tuleb hindamise vajalikkuse üle otsustamisel enne otsuse tegemist küsida seisukohta kõigilt asjaomastelt asutustelt, edastades neile seisukoha võtmiseks KeHJS § 33 lõike 3 punktides 1 ja 2 ning lõigetes 4 ja 5 nimetatud kriteeriumide alusel tehtud otsuse eelnõu.

Üldplaneeringut muutva detailplaneeringu KSH vajaduse tuvastamiseks viidi läbi KeHJS § 33 lõigetes 3-5 esitatud kriteeriumitel põhinev eelhindamine. Arvestades kavandatud tegevuse mahtu, iseloomu ja paiknemist ei saa eeldada detailplaneeringu elluviimise ja maaüksuse sihipärase kasutamisega seonduvat olulist keskkonnamõju. Keskkonnatingimustega arvestamine on igakülgselt võimalik planeeringumenetluse käigus vastavalt planeerimisseaduse § 126 lg 1 p 12.

KeHJS § 33 lg 6 kohaselt on KSH algatamise vajalikkuse kohta küsitud arvamust Keskkonnaametilt, kes esitas oma seisukohad 30.12.2014 kirjaga nr 6-5/24/24558-2. Lähtudes kavandatavast tegevusest, selle asukohast ning teadaolevast informatsioonist on Keskkonnaamet seisukohal, et planeeritava tegevusega ei kaasne eeldatavalt olulist keskkonnamõju (KeHJS § 22 mõistes) ning KSH algatamine ei ole eeldatavalt vajalik. Keskkonnatingimustega arvestamine on võimalik planeeringu menetluse käigus PlanS § 126 lg 1 määratud ülesannete täitmisel.

Vallavalitsus esitas detailplaneeringu koostamise algatamise, lähteülesande kinnitamise ja keskkonnamõju strateegilise hindamise algatamata jätmise otsuse eelnõu Regionaal- ja Põllumajandusministeeriumile PlanS § 81 lõike 2 alusel ettepanekute saamiseks. Seoses ministeeriumite ümberkorraldusega on alates 01.01.2025 ruumilise planeerimise eest vastutavaks ministeeriumiks Majandus- ja Kommunikatsiooniministeerium ning lähtudes PlanS-st ja Vabariigi Valitsuse seaduse § 63 lõike 2 punkti 11 ja § 10520 lõikest 2 kohalike omavalitsuste planeeringute heakskiitja Maa- ja Ruumiamet, kes on 21.01.2025 kirjas nr 12-1/25/386-2 asunud seisukohale, et Ihasalu küla Uusvahesauna maaüksuse detailplaneeringu KSH menetluse algatamine ei ole otstarbekas, kui KSH eelhinnangus on põhjendatult leitud, et kavandatud tegevusega tõenäoliselt ei kaasne olulist keskkonnamõju. Samas märgitakse, et vastavalt PlanS § 4 lõike 2 punktile 5 tuleb kohalikul omavalitsusel tagada, et detailplaneeringu koostamisel hinnatakse selle elluviimisega kaasnevaid asjakohaseid majanduslikke, kultuurilisi, sotsiaalseid ja looduskeskkonnale avalduvaid mõjusid. Vastavalt PlanS § 126 lõike 1 punktile 12 on võimalik detailplaneeringu koostamise käigus seada vajalikud keskkonnatingimusi tagavad nõuded.

Jõelähtme Vallavalitsus, huvitatud isik ja töövõtja sõlmisid …… lepingu nr … detailplaneeringu koostamiseks.

Juhindudes eeltoodust ja kohaliku omavalitsuse korralduse seaduse § 6 lg 1, § 22 lg 2, planeerimisseaduse § 124 lg 10 ja § 74 lg 8 § 126, § 128 lg 1, § 142 lg 6, KeHJS § 33 lg 2 p 1 ja 3 ning § 35 lg 5, Jõelähtme Vallavolikogu 15.01.2015 määruse nr 36 „Jõelähtme valla ehitusmäärus“ § 3 lg 2 p 1 ning detailplaneeringu algatamise taotlusest, Jõelähtme Vallavolikogu

**o t s u s t a b:**

1. Algatada Ihasalu küla Uusvahesauna maaüksuse detailplaneeringu koostamine. Määrata planeeritava ala suuruseks ca 0,95 ha vastavalt lähteülesande punktis 8 esitatud skeemile.
2. Kinnitada Ihasalu küla Uusvahesauna maaüksuse detailplaneeringu lähteülesanne vastavalt lisale 1.
3. Jätta algatamata keskkonnamõjude strateegiline hindamine Ihasalu küla Uusvahesauna maaüksuse detailplaneeringule.
4. Detailplaneeringu algatamise, lähteülesande kinnitamise ja keskkonnamõju strateegilise hindamise algatamata jätmise korralduse ning planeeringumaterjalidega on võimalik tutvuda Jõelähtme Vallavalitsuse veebilehel, aadressil https://joelahtme.ee/ ja Jõelähtme vallamajas (Postijaama tee 7, Jõelähtme küla, Jõelähtme vald, 74202 Harjumaa).
5. Otsus jõustub teatavakstegemisest.

Väino Haab

vallavolikogu esimees

Jõelähtme Vallavolikogu 13.03.2025 otsuse nr \_\_\_

„Ihasalu küla Uusvahesauna maaüksuse ja lähiala detailplaneeringu algatamine ja lähteülesande kinnitamine“

LISA 1

**Lähteülesanne Ihasalu küla Uusvahesauna maaüksuse detailplaneeringu koostamiseks**

**Detailplaneeringu algatamise taotleja**: Roland Poom

**Detailplaneeringu koostamise korraldaja:** Jõelähtme Vallavalitsus (Postijaama tee 7, Jõelähtme küla 74202 Jõelähtme vald, e-post: [kantselei@joelahtme.ee](mailto:kantselei@joelahtme.ee))

**Detailplaneeringu koostaja:** vastavalt hankele

**Detailplaneeringu kehtestaja**: Jõelähtme Vallavalitsus (Postijaama tee 7, Jõelähtme küla 74202 Jõelähtme vald, e-post: kantselei@joelahtme.ee)

**Lähteülesanne on kehtiv**: 2 aastat alates kinnitamise kuupäevast

**1. Detailplaneeringu koostamise eesmärk:**

Detailplaneeringu koostamise eesmärk on muuta maatulundusmaa sihtotstarbega Uusvahesauna kinnistu sihtotstarve elamumaaks, määrata krundile ehitusõigus ühepereelamu ja ühe abihoone ehitamiseks ning määrata krundi kasutamise tingimused. Samuti on planeeringu eesmärk määrata liikluskorralduse ja tehnovõrkudega varustamise põhimõtteline lahendus.

Planeeritava ala suuruseks on ca 0,95 ha.

**2. Planeeritav ala ja olemasoleva olukorra kirjeldus:**

2.1. Planeeringuala hõlmab:

2.1.1. Uusvahesauna maaüksuse katastritunnusega 24505:001:0206, sihtotstarbega maatulundusmaa 100%, suurusega 9421 m².

2.2. Planeeritav ala asub Ihasalu küla kirdeosas.

2.3. Alale juurdepääs on Ihasalu teelt planeeringuala lääneservast vastavalt Ihasalu küla Lamme detailplaneeringuga (kehtestatud Jõelähtme Vallavalituse 17.03.2016 otsusega nr 301) ettenähtud juurdepääsuteele.

2.4. Uusvahesauna maaüksus on hoonestamata.

2.5. Planeeritaval alal kehtivad alljärgnevad kitsendused (maa-ameti kaardiserveri andmetel):

2.5.1. Läänemere ranna korduv üleujutusala, kallasrada, veekaitse-, ehituskeelu- ja piiranguvöönd.

**3. Arvestamisele kuuluvad planeeringud, projektid ja muud dokumendid:**

3.1. Harju maakonnaplaneering 2030+;

3.2. Jõelähtme valla üldplaneering (kehtestatud Jõelähtme Vallavolikogu 29.04.2003 otsusega nr 40);

3.3. Koostamisel olev Jõelähtme valla üldplaneering (vastu võetud Jõelähtme Vallavolikogu 12.04.2018 otsusega nr 62);

3.4. Ihasalu küla Lamme detailplaneering (kehtestatud Jõelähtme Vallavalituse 17.03.2016 otsusega nr 301).

**4. Nõuded koostatavale detailplaneeringule:**

4.1. Detailplaneeringu koostamisel tuleb lähtuda kehtivatest õigusaktidest ja kõrgematest planeeringutest. Detailplaneeringu lahenduse väljatöötamisel tuleb vajadusel kaasata valdkonnas vastavat pädevust omav spetsialist.

4.2. Planeeritavale alale tuleb koostada ajakohane topo-geodeetiline alusplaan mõõdus 1:500, mõõdistades ka ala 20 m ulatuses väljaspool planeeritavat kinnistut (arvestades olemasolevaid kinnisasjade piire). Kooskõlastatud geodeetiliste tööde aruanne tuleb esitada vallavalitsusele paberkandjal ja digitaalselt PDF formaadis (joonis ka DWG formaadis).

4.3. Detailplaneering koosneb seletuskirjast ja joonistest. Detailplaneeringu jooniste koosseisu kuuluvad vähemalt: asukohaskeem, kontaktvööndi plaan, tugiplaan, põhijoonis ja tehnovõrkude koondplaan.

4.3.1. Asukohaskeemil näidata planeeritava ala paiknemine piirkonnas.

4.3.2. Kontaktvööndi plaan esitada mõõtkavas 1:2000 või 1:5000. Kontaktvööndi plaanil anda seosed lähialaga, näidates ära asustusstruktuuri ja teedevõrgu, ümbruskonnas algatatud ja kehtestatud planeeringud ning teenindavate tehnovõrkude ja -rajatiste paiknemine kuni ühenduskohani olemasoleva tehnovõrguga (või eelvooluni), kooskõlastatult maaomaniku (või -valdajaga), kelle maaüksust planeeritav tehnorajatis läbib. Samuti esitada kontaktvööndi skeemil olemasoleva asustusstruktuuri analüüs.

4.3.3. Tugiplaanile, mõõdus 1:500, kanda olemasolev olukord ja kõik õigusaktidest tulenevad piirangud ja kitsendused.

4.3.4. Põhijoonis vormistada mõõtkavas 1:500. Joonisel esitada tabelina kruntide ehitusõigus, kruntide moodustamine kinnistutest.

4.3.5. Tehnovõrkude koondplaanil anda tehnovõrkude ja -rajatiste lahendus koos planeeringulahendusega. Planeerimisel lähtuda võrguvaldajate poolt esitatud nõuetest.

4.3.6. Näidata juurdepääs avaliku kasutusega teelt. Parkimise korraldamine näha ette omal krundil.

4.3.7. Detailplaneeringu seletuskiri peab sisaldama planeeringu koostamise alust ja eesmärki, olemasoleva olukorra analüüsi, vastavust üldplaneeringule, planeeringulahendust (sh kruntide ehitusõigust), liikluse lahenduse kirjeldust, nõudeid kruntide hoonestamiseks (arhitektuursed nõuded ehitistele, nõuded piiretele), planeeritavate servituutide vajadust, keskkonna- jm tingimusi planeeringuga kavandatu elluviimiseks, tuleohutusnõuetele vastavust, tehnovõrkudega varustatuse kirjeldust vastavalt võrguvaldajate poolt esitatud nõuetele.

4.3.8. Planeeringuga määrata suurim lubatud hoonete arv, kaasaarvatud alla 20 m2 ehitisealuse pinnaga ja kuni 5 m kõrgused hooned, mida kavandatakse hoonestusalale.

4.3.9. Planeeritavate hoonete (harja) kõrgus anda olemasolevast maapinnast. Planeeritava ehitusaluse pinnana käsitleda hoonete ehitiste aluse pindade summat.

4.3.10. Planeeringus lahendada kruntide vertikaalplaneerimine, sademete- ning drenaažvee kõrvaldus (ei tohi juhtida naaberkruntidele), sh näidata vajadusel maapinna tõstmise vajadus.

4.3.11. Planeeringus näha ette looduskeskkonna võimalikult ulatusliku säilitamine ning määrata

kõrghaljastuse säilitamiseks konkreetsemad põhimõtted ja tingimused.

4.3.12. Käsitleda planeeringu elluviimisega eeldatavalt kaasnevaid asjakohaseid majanduslikke, kultuurilisi, sotsiaalseid ja looduskeskkonnale avalduvaid mõjusid ning näha ette meetmed positiivsete mõjude võimendamiseks ja vajadusel negatiivsete mõjude leevendamiseks või vältimiseks.

4.4. Detailplaneering tuleb koostada koostöös planeeritava maa-ala elanike ning kinnisasjade ja naaberkinnisasjade omanikega ning olemasolevate ja kavandatavate tehnovõrkude omanike või valdajatega.

4.5. Detailplaneeringu lisad: vastavalt planeerimisseaduse § 3 lõikele 4 esitada nummerdatult kronoloogilises järjestuses.

4.6. Võimalike uuringute vajadust käsitleda detailplaneeringus.

4.7. Kooskõlastused esitada koondtabelis kronoloogilises järjestuses.

4.8. Detailplaneering tuleb koostada ja vormistada vastavalt rahandusministri 17.10.2019 määrusele nr 50 „Planeeringu vormistamisele ja ülesehitusele esitatavad nõuded“.

**5. Koostöö ja kaasamine detailplaneeringu koostamisel:**

5.1. Detailplaneeringu koostamisse kaasatakse isikud, kelle õigusi võib planeering puudutada, ja isikud, kes on avaldanud soovi olla kaasatud, vastavalt PlanS § 127. Jõelähtme Vallavalitsus, planeerimismenetluse korraldajana, teavitab avalikkust, puudutatud ja huvitatud isikuid planeerimismenetlusest ning korraldab planeeringu koostamise käigus planeeringu tutvustamiseks avalikke väljapanekuid ja arutelusid.

5.2. Detailplaneering koostatakse koostöös valitsusasutustega, kelle valitsemisalas olevaid küsimusi detailplaneering käsitleb.

5.3. Riigiametitega koostöö ja kooskõlastamise korraldab Jõelähtme Vallavalitsus.

5.4. Vastuvõtmiseks esitatav detailplaneeringu materjal peab sisaldama kaasatud isikute seisukohti vastavalt PlanS § 127 sh tehnovõrkude ja -rajatiste valdajate seisukohti.

**6. Detailplaneeringu eeldatav ajakava:**

6.1. Planeeringu eskiislahendus tuleb esitada hiljemalt 90 päeval arvates detailplaneeringu algatamisest.

6.2. Kooskõlastamiseks esitatavad planeeringu dokumendid tuleb esitada hiljemalt 180 päeval eskiislahenduse avaliku arutelu toimumise päevast arvates või juhul, kui eskiislahenduse avalikku arutelu ei toimu, siis hiljemalt 180 päeval arvates detailplaneeringu algatamisest.

6.3. vastuvõtmiseks esitatavad planeeringu dokumendid tuleb esitada hiljemalt 30 päeval viimase kooskõlastuse saamise päevast arvates.

6.4. kehtestamiseks esitatavad planeeringu dokumendid tuleb esitada 15 päeva jooksul pärast töövõtja poolt lõpliku töö valmimist, hiljemalt kahe ja poole aasta jooksul detailplaneeringu tehnilise koostamise lepingu sõlmimise päevast arvates.

**7. Detailplaneeringu esitamine menetlemiseks:**

7.1. Detailplaneering esitada planeerimisseaduses kehtestatud mahus Jõelähtme Vallavalitsusele:

7.1.1. Eskiisi läbivaatamiseks ja avaliku arutelu korraldamiseks ühes eksemplaris paberil ja digitaalselt PDF formaadis. Eskiis sisaldab vähemalt olemasoleva olukorra ja kontaktvööndi analüüsi koos vastavate joonistega ning planeeringuga kavandatava lahenduse kirjeldust koos põhijoonisega.

7.1.2. Vastuvõtmiseks ja avalikustamise korraldamiseks ühes eksemplaris paberil ja koos kaasamist kajastavate materjalidega ning digitaalselt (joonised PDF, DWG ja seletuskiri DOC formaadis) ja vastavalt PlanS § 135 lg 4 kavandatavast keskkonnast ja hoonestusest ruumilise ettekujutuse saamiseks vähemalt üks planeeringulahenduse ruumiline illustratsioon.

7.1.3. Kehtestamiseks ühes eksemplaris paberkandjal ja ühes eksemplaris kogu planeeringu kaust (koos lisade ja menetlusdokumentidega) digitaalselt. Digitaalne kaust peab olema identne paberkaustaga ja läbinud planeeringu jooniste digitaalsete kihtide eelkontrolli riigi infosüsteemi haldussüsteemi registreeritud andmekogus. Planeeringumaterjalidele lisada PLANK automaatkontrolli aruanne, mis kinnitab, et veateateid ei esine.

7.2. Digitaalselt esitatavad materjalid peavad olema salvestatud: joonised DWG ja PDF formaadis; seletuskiri DOC ja PDF formaadis; menetlusdokumendid, kaasamine, koostöö ning kooskõlastused PDF formaadis.

**8. Planeeritava ala ja kontaktvööndi skeem**:



Planeeritav ala

Kontaktvööndi piir

Koostaja:

Maike Heido,

planeeringuspetsialist